# 9Μ’24

Δελτίο Τύπου







**ΔΕΛΤΙΟ** ΤΥΠΟΥ **9M’24**

**Αθήνα, 20 Νοεμβρίου 2024**

**ΒΑΣΙΚΑ ΟΙΚΟΝΟΜΙΚΑ ΜΕΓΕΘΗ**

**9Μ’24**

**Βελτίωση του κεφαλαίου κίνησης και μείωση του καθαρού δανεισμού**

**Κύρια οικονομικά στοιχεία**

* **Οργανική κερδοφορία (a-EBITDA) στα 180,0 εκ. ευρώ**
* **Υψηλές λειτουργικές ταμειακές ροές**
* **Ενίσχυση κερδών προ φόρων στα 90,7 εκ. ευρώ έναντι 49,8 εκ. ευρώ το 9Μ 23**
* **Μείωση του καθαρού δανεισμού κατά 171,0 εκ. ευρώ και του κεφαλαίου κίνησης κατά 121,5 εκ. ευρώ από τις 30.09.2023**

**Κύρια επιχειρησιακά στοιχεία**

* **Αύξηση του όγκου πωλήσεων παρά τις προκλήσεις του οικονομικού περιβάλλοντος και της μειωμένης ζήτησης στους περισσότερους κλάδους της οικονομίας**
* **Αύξηση των τιμών των μετάλλων κατά το Γ’ τρίμηνο του έτους**

Πωλήσεις (εκ. ευρώ)

EBITDA (εκ. ευρώ)

Όγκος (χιλ. τόνοι)

a-EBITDA (εκ. ευρώ)

Σχολιάζοντας τα αποτελέσματα, ο Γενικός Διευθυντής του Κλάδου Αλουμινίου, Νικόλαος Καραμπατέας, δήλωσε:

«Κατά το εννεάμηνο του 2024 επιβραβεύθηκαν οι στρατηγικές επενδύσεις που πραγματοποιήθηκαν τα προηγούμενα έτη. Παρά τις συνεχώς αυξανόμενες αντίξοες γεωπολιτικές και οικονομικές συνθήκες, ο όγκος πωλήσεων του κλάδου αυξήθηκε κατά 7,7% ιδιαίτερα κατά τα τελευταία τρίμηνα. Η οργανική κερδοφορία παραμένει σε ισχυρά επίπεδα, με εξαίρεση τα αποτελέσματα του foil κατά το πρώτο τρίμηνο που δεν ευνοήθηκαν κατά τη σύγκριση τους με το ισχυρό πρώτο τρίμηνο του 2023. Μετά την επιτυχή ολοκλήρωση του επενδυτικού μας προγράμματος, οι προσπάθειες μας πλέον εστιάζονται στην βελτιστοποίηση του κεφαλαίου κίνησης του Κλάδου, στόχος που επιτεύχθηκε σε σημαντικό βαθμό, συνεισφέροντας στη δημιουργία ελεύθερου ταμειακού πλεονάσματος. Τέλος, η πελατοκεντρική μας φιλοσοφία διασφαλίζει την συνεχή μας ανάπτυξη».

Σχολιάζοντας τα αποτελέσματα, ο Γενικός Διευθυντής του Κλάδου Χαλκού, Πάνος Λώλος, ανάφερε:

«Ο Κλάδος Χαλκού συνεχίζει να επιδεικνύει ανθεκτικότητα απέναντι στις μεταβολές του οικονομικού περιβάλλοντος, διατηρώντας ισχυρή απόδοση και κατά το Γ' τρίμηνο του 2024. Παρά τις προκλήσεις στον τομέα των κατασκευών, που επηρέασαν αρνητικά τη ζήτηση για αντίστοιχα προϊόντα, πετύχαμε οριακή αύξηση της οργανικής κερδοφορίας κατά το εννεάμηνο του 2024 συγκριτικά με την αντίστοιχη περσινή περίοδο. Οι στρατηγικές για συγκράτηση και μείωση κόστους, καθώς και η βελτιστοποίηση της παραγωγής, αποτέλεσαν βασικούς πυλώνες των προσπαθειών μας. Επιπλέον, η θυγατρική μας Sofia Med, συνέβαλε σημαντικά στα αποτελέσματα του κλάδου, κερδίζοντας μερίδια αγοράς, αξιοποιώντας περαιτέρω τα συγκριτικά της πλεονεκτήματα. Με έμφαση σε καινοτόμα προϊόντα υψηλής προστιθέμενης αξίας, το υψηλό επίπεδο των υπηρεσιών της και την υλοποίηση του επενδυτικού της πλάνου, η Sofia Med ενίσχυσε τη θέση της σε μία ανταγωνιστική αγορά οπού η ζήτηση κινήθηκε πτωτικά.»

**Επισκόπηση**

Ο Όμιλος ElvalHalcor για το εννεάμηνο του 2024 συνέχισε την ανοδική του πορεία παρά τις παραπάνω προκλήσεις. Ο όγκος πωλήσεων αυξήθηκε κατά 4,4% σε σύγκριση με την αντίστοιχη περίοδο του 2023 ενώ αν εξαιρέσουμε και το αποτέλεσμα της από-ενοποίησης της ΕΤΕΜ κατά το Α’ τρίμηνο του 2023 η αύξηση αυτή ήταν 4,9%, επηρεαζόμενη κυρίως από τις αυξημένες πωλήσεις στον Κλάδο Αλουμινίου των προϊόντων για την άκαμπτη συσκευασία. Ο κύκλος εργασιών διαμορφώθηκε στα 2.590,5 εκ. ευρώ το εννεάμηνο του 2024, αυξημένος κατά 1,4%, συγκριτικά με τα 2.554,9 εκ. ευρώ την αντίστοιχη περίοδο του 2023, επηρεασμένος, θετικά από τις αυξημένες τιμές των μετάλλων και τον όγκο πωλήσεων και αρνητικά από το προϊοντικό μίγμα πωλήσεων μεταξύ των δύο κλάδων.

Κατά το Γ’ τρίμηνο του 2024, η παγκόσμια οικονομική δραστηριότητα συνέχισε να είναι υποτονική. Στην Ευρώπη η βιομηχανική δραστηριότητα παρέμεινε ασθενής με τη ζήτηση στον κατασκευαστικό κλάδο να παραμένει σε χαμηλά επίπεδα επηρεαζόμενη από τα υψηλά επιτόκια αναφοράς. Η οικονομική αβεβαιότητα και οι γεωπολιτικές συγκρούσεις επηρέασαν αρνητικά τη ζήτηση για βιομηχανικά προϊόντα. Στον αντίποδα η αποκλιμάκωση του πληθωρισμού συνεχίστηκε και στο Γ΄ τρίμηνο του έτους, με τις τιμές ενέργειας να παραμένουν σε χαμηλά επίπεδα.

Οι τιμές των μετάλλων στο LME κινήθηκαν σε υψηλά επίπεδα κατά το εννεάμηνο του 2024. Η μέση τιμή του αλουμινίου διαμορφώθηκε στα 2.178 ευρώ ανά τόνο το εννεάμηνο του 2024 έναντι 2.096 ευρώ ανά τόνο το εννεάμηνο του 2023, ήτοι αύξηση 3,9%. Η μέση τιμή του χαλκού διαμορφώθηκε στα 8.403 ευρώ ανά τόνο έναντι 7.919 ευρώ ανά τόνο την αντίστοιχη περσινή περίοδο, αυξημένη κατά 6,1%, και η μέση τιμή του ψευδάργυρου διαμορφώθηκε στα 2.473 ευρώ ανά τόνο το εννεάμηνο του 2024 έναντι 2.486 ευρώ ανά́ τόνο το εννεάμηνο του 2023, σημειώνοντας μείωση 0,5%.

Τα ενοποιημένα μικτά κέρδη ανήλθαν στα 210,1 εκ. ευρώ το εννεάμηνο του 2024, έναντι 165,2 εκ. ευρώ την αντίστοιχη περσινή περίοδο. Τα αναπροσαρμοσμένα ενοποιημένα κέρδη πριν από φόρους, τόκους, αποσβέσεις, αποτέλεσμα μετάλλου και λοιπά έκτακτα έσοδα και έξοδα (a-EBITDA), τα οποία απεικονίζουν καλύτερα την οργανική και ταμειακή κερδοφορία του Ομίλου, μειώθηκαν κατά 5,1% και διαμορφώθηκαν στα 180,0 εκ. ευρώ το εννεάμηνο του 2024 έναντι 189,7 εκ. ευρώ την αντίστοιχη περυσινή περίοδο. Αντίστοιχα, τα ενοποιημένα κέρδη προ φόρων, τόκων και αποσβέσεων (EBITDA), διαμορφώθηκαν στα 173,2 εκ. ευρώ έναντι 144,8 εκ. ευρώ το εννεάμηνο του 2023, ως αποτέλεσμα των λογιστικών κερδών ύψους 3,7 εκ. ευρώ, έναντι 43,1 εκ. ευρώ ζημιών το περσινό πρώτο εννεάμηνο.

Το ενοποιημένο καθαρό χρηματοοικονομικό αποτέλεσμα (κόστος) του εννεάμηνου του 2024, βελτιώθηκε κατά 15,7% στα 34,5 εκ. ευρώ από 40,9 εκ. ευρώ. Η μεταβολή αυτή οφείλεται στη σημαντική μείωση του καθαρού δανεισμού κατά 171,0 εκ. ευρώ από το εννεάμηνο του 2023 ως επακόλουθο των ενισχυμένων ελεύθερων ταμειακών ροών του Ομίλου που προήλθαν από την επιτυχή διαχείριση του κεφαλαίου κίνησης και την επιβράδυνση των επενδύσεων, μετά και την ολοκλήρωση των μεγάλων επενδυτικών προγραμμάτων του Κλάδου Αλουμινίου. Ο Όμιλος έχει προχωρήσει και στις απαραίτητες ενέργειες για τον περιορισμό του χρηματοοικονομικού του κόστους από τη σημαντική αύξηση των επιτοκίων αναφοράς, επιτυγχάνοντας, στο τέλος της περιόδου, το 62% του συνολικού δανεισμού να είναι με σταθερό επιτόκιο.

Τα ενοποιημένα κέρδη πριν από φόρους ανήλθαν στα 90,7 εκ. ευρώ για το εννεάμηνο του 2024, έναντι 49,8 εκ. ευρώ το εννεάμηνο του 2023, ενώ τα ενοποιημένα κέρδη μετά από φόρους και δικαιώματα μειοψηφίας ανήλθαν σε 70,9 εκ. ευρώ για την περίοδο (ή 0,1891 ευρώ ανά μετοχή) από 33,4 εκ. ευρώ για την αντίστοιχη περίοδο του 2023 (ή 0,0889 ευρώ ανά μετοχή).

Την 01.07.2024 πληρώθηκε το μέρισμα για τη χρήση 2023, το οποίο ανήλθε σε 0,04 λεπτά του ευρώ ανά μετοχή.

**Βασικά Οικονομικά Μεγέθη**

|  |  |  |
| --- | --- | --- |
|  | **Όμιλος** | |
| **Ποσά σε €’ 000** | **Για τους 9 μήνες έως την 30.09.2024** | **Για τους 9 μήνες έως την 30.09.2023** |
| Πωλήσεις | 2.590.457 | 2.554.860 |
| Μικτό κέρδος | 210.148 | 165.224 |
| EBITDA | 173.208 | 144.817 |
| a-EBITDA\*\* | 180.035 | 189.683 |
| Λειτουργικό αποτέλεσμα (ΕΒΙΤ) | 122.796 | 88.315 |
| a-EBIT\* | 129.623 | 133.181 |
| Καθαρό χρηματοοικονομικό αποτέλεσμα | (34.530) | (40.974) |
| Κέρδη πριν από φόρους | 90.740 | 49.842 |
| Κέρδη μετά από φόρους | 75.814 | 37.597 |
| Κέρδη μετά από φόρους & δικαιώματα μειοψηφίας | 70.924 | 33.377 |
| Κέρδη ανά μετοχή (€)\*\*\* | 0,1891 | 0,0889 |
| Καθαρός Δανεισμός | 691.470 | 862.425 |

**Κύρια οικονομικά στοιχεία - ανά Κλάδο**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **Αλουμίνιο** | |  | **Χαλκός** | |  | **Σύνολο** | |
| **€’000** | **30.09.2024** | **30.09.2023** |  | **30.09.2024** | **30.09.2023** |  | **30.09.2024** | **30.09.2023** |
| Πωλήσεις | 1.303.414 | 1.259.293 |  | 1.287.042 | 1.295.567 |  | 2.590.457 | 2.554.860 |
| EBITDA | 91.581 | 76.001 |  | 81.627 | 68.816 |  | 173.208 | 144.817 |
| [[1]](#footnote-1)a-EBITDA\*\* | 100.287 | 110.590 |  | 79.748 | 79.093 |  | 180.035 | 189.683 |
| EBIT | 56.598 | 36.349 |  | 66.198 | 51.966 |  | 122.796 | 88.315 |
| [[2]](#footnote-2)a-EBIT\* | 65.304 | 70.938 |  | 64.319 | 62.243 |  | 129.623 | 133.181 |
| EBT | 36.969 | 12.965 |  | 53.771 | 36.877 |  | 90.740 | 49.842 |

**Κλάδος Αλουμινίου**

Ο Κλάδος Αλουμινίου συνέχισε την ανοδική του πορεία αναφορικά με τους όγκους πωλήσεων, εκμεταλλευόμενος τις νέες επενδύσεις του Τομέα Έλασης Αλουμινίου, πετυχαίνοντας αύξηση του όγκου πωλήσεων κατά 7,7% (ή κατά 8,5% εξαιρώντας το αποτέλεσμα της από-ενοποίησης της ΕΤΕΜ), κυρίως για τα προϊόντα που απευθύνονται στην άκαμπτη συσκευασία, αλλά και για τα προϊόντα foil που ανέκαμψαν μετά το αναιμικό Α΄ τρίμηνο του 2024. Ο κύκλος εργασιών του κλάδου επηρεάστηκε θετικά από τη παραπάνω βελτίωση και διαμορφώθηκε στα 1.303,4 εκ. ευρώ για τη περίοδο έναντι 1.259,3 εκ. ευρώ για το 2023. Η οργανική κερδοφορία του Κλάδου παρουσίασε μείωση κατά 9,3% στα 100,2 εκ. ευρώ το εννεάμηνο του 2024 έναντι 110,6 εκ. ευρώ την αντίστοιχη περίοδο το 2023 αποδιδόμενο στις χαμηλές τιμές κατεργασίας, κυρίως στα χαμηλά συγκριτικά αποτελέσματα του foil, ειδικά κατά το πρώτο τρίμηνο, το μίγμα πωλήσεων και την επίδραση της από-ενοποίησης της ΕΤΕΜ. Τα κέρδη προ φόρων του Κλάδου ανήλθαν σε 37,0 εκ. ευρώ, έναντι κερδών 13,0 εκ. ευρώ την αντίστοιχη περίοδο του 2023 με τα αποτελέσματα μετάλλου να διαμορφώνονται σε ζημία 7,7 εκ. ευρώ έναντι ζημίας 34,5 εκ. ευρώ την αντίστοιχη περσινή περίοδο.

Οι μειωμένες επενδύσεις 33,1 εκ. ευρώ (από 53,3 εκ. ευρώ του εννεάμηνου του 2023), η σημαντική βελτίωση του κεφαλαίου κίνησης κατά 60,7 εκ. ευρώ από τις 31.12.2023, σε συνδυασμό με την ισχυρή λειτουργική κερδοφορία, οδήγησαν τις ελεύθερες ταμειακές ροές σε 119 εκ. ευρώ.

**Κλάδος Χαλκού**

Ο κύκλος εργασιών του Κλάδου Χαλκού διαμορφώθηκε στα 1.287,0 εκ. ευρώ έναντι 1.295,6 εκ. ευρώ το εννεάμηνο του 2023, οριακά μειωμένος κατά 0,7%. Η μειωμένη ζήτηση στους περισσότερους κλάδους της οικονομίας, κυρίως στον κλάδο των κατασκευών και των βιομηχανικών εφαρμογών, επηρέασε τους όγκους πωλήσεων του Κλάδου σημειώνοντας μείωση αυτών κατά 2,8%. Αναλυτικότερα, ο τομέας σωλήνων χαλκού παρουσίασε μείωση κατά 4,1% ενώ ο τομέας διέλασης κραμάτων χαλκού μείωση κατά 5,1%. Μείωση παρουσίασαν οι πωλήσεις της θυγατρικής Sofia Med για τα προϊόντα έλασης κατά 2,5%, ως αποτέλεσμα κυρίως του προϊοντικού μίγματος με πιο λεπτά υψηλότερης προστιθέμενης αξίας προϊόντα, ενώ τα προϊόντα διέλασης χαλκού παράμειναν στα ίδια επίπεδα. Η κερδοφορία του Κλάδου παρουσιάστηκε ενισχυμένη και κατά το Γ’ τρίμηνο του 2024, λόγω του βελτιωμένου προϊοντικού μίγματος, της διατήρησης των μέσων τιμών κατεργασίας και του μειωμένου κόστους ενέργειας. Παράλληλα, οι εντατικές προσπάθειες για μείωση του κόστους μέσω της βελτιστοποίησης της παραγωγικής διαδικασίας, καθώς και τα βελτιωμένα αποτελέσματα από την αξιοποίηση σκραπ στην παραγωγή, συνέβαλαν θετικά στην επίτευξη των οικονομικών στόχων του Κλάδου. Τα αναπροσαρμοσμένα ενοποιημένα κέρδη πριν από φόρους, τόκους, αποσβέσεις, αποτέλεσμα μετάλλου και λοιπά έκτακτα έσοδα και έξοδα (a-EBITDA) παρουσίασαν μικρή αύξηση και διαμορφώθηκαν στα 79,8 εκ. ευρώ έναντι 79,1 εκ. ευρώ το εννεάμηνο του 2023. Τα λογιστικά αποτελέσματα μετάλλου για την περίοδο διαμορφώθηκαν σε κέρδη 11,3 εκ. ευρώ έναντι ζημίας 8,7 εκ. ευρώ την αντίστοιχη περσινή περίοδο επηρεάζοντας θετικά τα κέρδη πριν από φόρους, τα οποία διαμορφώθηκαν στα 53,8 εκ. ευρώ, έναντι 36,9 εκ. ευρώ την αντίστοιχη προηγούμενη περίοδο.

Αναφορικά με τις επενδύσεις του Κλάδου, διατέθηκαν περίπου 15,1 εκ. ευρώ, από τα οποία ποσό 12,5 εκ. ευρώ αφορούσε επενδύσεις της θυγατρικής Sofia Med με σκοπό τη βελτιστοποίηση της παραγωγής και την αύξηση της παραγωγικής δυναμικότητας τελικών προϊόντων υψηλής ζήτησης και προστιθεμένης αξίας.

**Προοπτικές**

Η ElvalHalcor ατενίζει το μέλλον με συγκρατημένη αισιοδοξία, παρά τις συνεχείς προκλήσεις, όπως οι τιμές ενέργειας, οι συνεχιζόμενες γεωπολιτικές κρίσεις, τα υψηλά επιτόκια αναφοράς και η μεταβλητότητα των τιμών των μετάλλων. Μετά από τα σημαντικά προγράμματα επενδύσεων που έχουν αυξήσει την παραγωγική δυναμικότητα, κυρίως στο κλάδο αλουμινίου, ο Όμιλος έχει ισχυροποιήσει την θέση του επιτυγχάνοντας υψηλά επίπεδα κερδοφορίας παρά τις αρνητικές συγκυρίες. Ταυτόχρονα έχει ανταποκριθεί με επιτυχία στις παραπάνω προκλήσεις με μείωση του καθαρού δανεισμού μέσω της επιτυχούς διαχείρισης του κεφαλαίου κίνησης.

Η ElvalHalcor παραμένει προσηλωμένη στην επίτευξη των στρατηγικών της στόχων, με έμφαση στην ανάπτυξη καινοτόμων προϊόντων σε τομείς και προϊόντα με προοπτικές δυναμικής ανάπτυξης στο πλαίσιο των παγκόσμιων μέγα-τάσεων (megatrends) της κυκλικής οικονομίας, της μετάβασης στην κλιματική ουδετερότητα, της αστικοποίησης, των τεχνολογικών εξελίξεων καθώς και της βιώσιμης ανάπτυξης. Επιπρόσθετα, βρίσκεται σε κατάλληλη θέση για να αξιοποιήσει το ευρύ και διαφοροποιημένο προϊοντικό χαρτοφυλάκιο και τα στρατηγικά της πλεονεκτήματα, όπως η πελατοκεντρική φιλοσοφία, η υψηλή τεχνολογία και ο διεθνής προσανατολισμός χωρίς εξάρτηση από χώρες ή γεωγραφικές περιοχές, παράγοντες που της δίνουν τη δυνατότητα να εκμεταλλευτεί κάθε μελλοντική ευκαιρία καθώς και να ενισχύσει τη θέση της στην αγορά. Σε αυτό συμβάλλουν καίρια οι σημαντικές επενδύσεις που αύξησαν την παραγωγική της δυναμικότητα. Το γεγονός αυτό δίνει στην ElvalHalcor τη δυνατότητα να ανταποκριθεί στη δυναμική αυτή και να διατηρήσει μακροχρόνια την ανοδική της πορεία, παρά τις όποιες πιθανές βραχυχρόνιες επιπτώσεις από περισσότερο κυκλικούς κλάδους στους οποίους δραστηριοποιείται.

**Οικονομικό ημερολόγιο**

|  |  |
| --- | --- |
| ΠΕΡΙΓΡΑΦΗ | ΗΜΕΡOMHΝΙA |
| Ενημέρωση Αναλυτών επί των Βασικών Οικονομικών Μεγεθών Γ’ Τριμήνου 2024 | 21.11.2024 |

**Παράρτημα**

|  |  |  |
| --- | --- | --- |
| **Ενοποιημένη Συνοπτική Κατάσταση Οικονομικής Θέσης (€’000)** | **30.09.2024** | **31.12.2023** |
| **ΕΝΕΡΓΗΤΙΚΟ** |  |  |
| Μη κυκλοφορούντα στοιχεία ενεργητικού | 1.242.411 | 1.256.318 |
| Αποθέματα | 784.715 | 734.729 |
| Απαιτήσεις από πελάτες | 342.462 | 291.336 |
| Λοιπά κυκλοφορούντα περιουσιακά στοιχεία | 13.275 | 9.020 |
| Διαθέσιμα και ταμειακά ισοδύναμα | 97.299 | 40.517 |
| Περιουσιακά στοιχεία διακρατούμενα προς πώληση | - | 1.529 |
| **ΣΥΝΟΛΟ ΕΝΕΡΓΗΤΙΚΟΥ** | **2.480.162** | **2.333.450** |
| **ΙΔΙΑ ΚΕΦΑΛΑΙΑ ΚΑΙ ΥΠΟΧΡΕΩΣΕΙΣ** |  |  |
| **ΙΔΙΑ ΚΕΦΑΛΑΙΑ ΚΑΙ ΥΠΟΧΡΕΩΣΕΙΣ** |  |  |
| Μετοχικό κεφάλαιο | 146.344 | 146.344 |
| Λοιπά στοιχεία ιδίων κεφαλαίων | 849.268 | 793.273 |
| **Σύνολο ιδίων κεφαλαίων αποδιδόμενα σε μετόχους** | **995.612** | **939.617** |
| Δικαιώματα μειοψηφίας | 25.757 | 22.765 |
| **Σύνολο ιδίων κεφαλαίων** | **1.021.368** | **962.382** |
| Μακροπρόθεσμες δανειακές υποχρεώσεις | 625.581 | 702.352 |
| Προβλέψεις/ Λοιπές μακροπρόθεσμες υποχρεώσεις | 100.911 | 100.541 |
| Βραχυπρόθεσμες δανειακές υποχρεώσεις | 163.187 | 151.515 |
| Λοιπές βραχυπρόθεσμες υποχρεώσεις | 569.114 | 415.498 |
| Υποχρεώσεις που συνδέονται με τα περιουσιακά στοιχεία διακρατούμενα προς πώληση | - | 1.163 |
| **Σύνολο υποχρεώσεων** | **1.458.794** | **1.371.068** |
| **ΣΥΝΟΛΟ ΙΔΙΩΝ ΚΕΦΑΛΑΙΩΝ ΚΑΙ ΥΠΟΧΡΕΩΣΕΩΝ** | **2.480.162** | **2.333.450** |

|  |  |  |
| --- | --- | --- |
| **Συνοπτική Ενοποιημένη Κατάσταση Ταμειακών Ροών (€’000)** | **30.09.2024** | **30.09.2023** |
| Καθαρές ταμειακές ροές από λειτουργικές δραστηριότητες | 192.776 | 186.010 |
| Καθαρές ταμειακές ροές από Επενδυτικές δραστηριότητες | (43.753) | (67.670) |
| Καθαρές ταμειακές ροές από χρηματοοικονομικές δραστηριότητες | (92.242) | (96.458) |
| **Καθαρή (μείωση)/ αύξηση στα ταμειακά διαθέσιμα και ισοδύναμα αυτών** | **56.782** | **21.882** |

1. \* **a-EBIT**= a-EBITDA – Αποσβέσεις.

   \*\* **a – EBITDA** = EBITDA πλέον αναμορφώσεις για + Ζημία / - Κέρδος από μέταλλο, Ζημία από διαγραφές ή απομειώσεις παγίων, - Κέρδος / + Ζημία από πώληση παγίων, + / - Λοιπά έκτακτα ανόργανα έσοδα / έξοδα

   **\*\*\***Τα κέρδη ανά μετοχή υπολογίζονται διαιρώντας τα κέρδη μετά φόρων που αναλογούν στους κοινούς μετόχους της μητρικής, με το μέσο σταθμισμένο αριθμό κοινών μετοχών, εξαιρώντας το μέσο αριθμό ιδίων μετοχών που είχε στην κατοχή του ο Όμιλος. [↑](#footnote-ref-1)
2. [↑](#footnote-ref-2)